HANA วิ่งสวนตลาด! ยิ้มรับเงินบาทอ่อน “ดันมาร์จิ้นสูง” โบรกฯชูเป้า 72 บ.
HANA แกร่งกว่าตลาด! รับผลบวกค่าเงินบาทอ่อนดันมาร์จิ้นพุ่งขึ้น โบรกฯคาดปีนี้กำไรสุทธิ 2,325 ลบ. พร้อมคาดอนาคตปัจจัยหนุนต่อเร่งปรับปรุงโรงงานจีนรับกระแส "Made in 2025" เชียร์ “ซื้อ” เป้า 72.00 บาท
24 มิ.ย. 2564

ผู้สื่อข่าวรายงานว่าวันนี้ (24 มิ.ย.64) ราคาหุ้นบริษัท ฮานา ไมโครอิเล็คโทรนิคส จำกัด (มหาชน) หรือ HANA ณ เวลา 11.12 น. อยู่ที่ระดับ 69.75 บาท เพิ่มขึ้น 0.75 บาท หรือ 1.09% โดยทำจุดสูงสุดที่ 70.50บาท และทำจุดต่ำสุดที่ 68.75 บาท ด้วยมูลค่าการซื้อขาย 476.04 ล้านบาท

ทั้งนี้ด้วยราคาหุ้น HANA ที่ปรับตัวเพิ่มขึ้น ส่วนหนึ่งเป็นผลจากหลายโบรกฯต่างเชียร์ “ซื้อ” เนื่องจากมีการประเมินว่าผลงานไตรมาส 2/2564 เร่งตัวขึ้นจากอุปสงค์ในกลุ่มสื่อสารทั้ง Smartphone, Adapter  และกลุ่มยานยนต์ ทำให้อัตรากำลังผลิตเฉลี่ยสูงถึง 80-90%  และกำลังผลิตโรงงาน IC อยุธยาจะเริ่มเดินเครื่องช่วงกลางปี รวมถึงเงินบาทอ่อนค่าจะช่วยเรื่องมาร์จิ้นให้ดีขึ้นด้วย
อย่างไรก็ตามแม้ว่าช่วงระยะสั้นประเด็นวัตถุดิบ (Chip) ขาดตลาดอาจกระทบบ้างในช่วงไตรมาส 3/2564 แต่จะจำกัด เนื่องจากลูกค้าได้เตรียมแผนไว้แล้วก่อนหน้า อีกทั้ง HANA มีฐานลูกค้าในหลายอุตสาหกรรมจะช่วยลดความเสี่ยงจากการหยุดผลิตลงก็ตาม ซึ่งยังคงหนุนแนวโน้มรักษาระดับกำไรทรงตัวในระดับสูงตลอดช่วงไตรมาส 3/2564 และไตรมาส 4/2564
นอกจากนี้ HANA ยังมองหาโอกาสเติบโตใหม่ๆ โดยเฉพาะเทคโนโลยีด้าน Power management เป็นสินค้าที่ความต้องการสำหรับแนวโน้มในอนาคตทั้ง EV , สินค้า 5G  โดยปัจจุบันอยู่ระหว่างพัฒนาในประเทศเกาหลีก่อนเริ่มจำหน่ายในไตรมาส 3/2564 และไตรมาส4/2564
ขณะเดียวกัน HANA นับว่าเป็นหุ้นที่ไม่มีปัญหาทางฐานะการเงินด้วยที่ไม่มีความเสี่ยงในเรื่องหนี้ ซึ่งเรียกได้ว่าแทบไม่มีหนี้เลย ทำให้เป็นหุ้นที่ปลอดภัยในการลงทุน อีกทั้งเป็นหุ้นในกลุ่มอิเล็กทรอนิกส์ที่ปลอดภัยในการลงทุนจากสถานการณ์การแพร่ระบาดไวรัสโควิด-19 ในประเทศอีกด้วย จากที่เป็นธุรกิจที่เกี่ยวข้องกับการส่งออก ไม่เกี่ยวข้องกับกำลังซื้อในประเทศ
พร้อมคาดการณ์กำไรสุทธิปีนี้ ไว้ในกรอบ 2,214-2,629 ล้านบาท เติบโตจากปีที่แล้วที่มีกำไรสุทธิ 1,913 ล้านบาท อีกทั้งมีปัจจัยบวกในอนาคต คือ การเร่งปรับปรุงโรงงานจีนรับกระแส “Made in 2025” ที่จีนจะทำ tech center ของจีนเองและพึ่งพาสหรัฐน้อยลง
ด้านบริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ โดยคาดว่าผลการดำเนินงานไตรมาส 2/2564 ที่ 689 ล้านบาท เพิ่มขึ้น 129% จากไตรมาสก่อนถือว่าเด่นมากเพราะคำสั่งซื้อเพิ่มขึ้นจากความต้องการของลูกค้าเพิ่มขึ้นในทุกกลุ่มทั้งรถยนต์ เทเลคอม อุตสาหกรรม ทำให้ HANA ใช้กำลังการผลิตเกือบเต็มในโรงงานอยุธยา-ลำพูน-สหรัฐ ขณะที่ค่าเงินบาทอ่อนค่าจะช่วยเรื่องมาร์จิ้นให้ดีขึ้นด้วย ส่วนข่าว chip shortage ลูกค้าทุกกลุ่มยังสั่งซื้อตามปกติแต่เรื่องวัตถุดิบผลิตเซมิคอนดักเตอร์คือลวดทองแดงเริ่มมีระยะเวลาในการสั่งซื้อนานขึ้น อาจทำให้สายการผลิตเซมิฯของ HANA ใช้กำลังการผลิตได้ไม่เต็มที่ในไตรมาส  3/2564  อย่างไรก็ตามยังคาดกำไรสุทธิโต 22% ในปี 2564 ที่ 2,325 ล้านบาท
ส่วนปัจจัยบวกในอนาคตคือการเร่งปรับปรุงโรงงานจีนรับกระแส “Made in 2025” ที่จีนจะทำ tech center ของจีนเองและพึ่งพาสหรัฐฯน้อยลง ด้วยฐานะทางการเงินของ HANA ที่มีเงินสดถึง 9,000 ล้านบาท และไม่มีหนี้ทำให้ HANA เร่งลงทุนในอยุธยาและจีนได้ง่าย นอกจากนี้ HANA กำลังพัฒนาสินค้าใหม่คือ Power management Semiconductor หรือ SiC ซึ่งมาร์จิ้นสูงใช้ในผลิตภัณฑ์ที่ต้องการใช้ไฟฟ้าสูง เช่น EV car น่าจะเห็นรายได้ในปีหน้าแนะ “ซื้อ” ราคาเป้าหมาย 72.00 บาท